b'\n_START_ARTICLE_\nSelforsbrua\n_START_SECTION_\nHistorie\n_START_PARAGRAPH_\nDen f\xc3\xb8rste Selforsbrua ble bygd i 1914. Steinen som ble brukt i karene p\xc3\xa5 denne brua, ble tatt ut i \xc3\x85kerloberget i Selforslia og deretter fraktet p\xc3\xa5 slede ned til elva.\n_START_SECTION_\nAndre verdenskrig\n_START_PARAGRAPH_\nSelforsbrua kunne ikke unng\xc3\xa5 \xc3\xa5 bli ber\xc3\xb8rt av andre verdenskrig p\xc3\xa5 grunn av dens sentrale rolle som allfarts\xc3\xa5re i den tidligere Nord-Rana kommune og i hele det nordlige Helgeland._NEWLINE_Liksom tilfellet var med resten av Norge, stod det norske forsvaret svakt p\xc3\xa5 Helgeland i 1940. Mosj\xc3\xb8en var standkvarter for regionen, som hadde styrker fra 6. divisjon i infanteriregiment 14 (IR14). I tillegg var det en britisk styrke p\xc3\xa5 Helgeland som bestod av fem uavhengige britiske kompanier, og sm\xc3\xa5 styrker fra 1. bataljon av Scots Guards (i Dalselv) og Irish Guards. Scots Guards ble satt i land i Mo i Rana den 12. mai 1940, to dager etter det tyske angrepet p\xc3\xa5 Hemnesberget. Fire kompanier fra Irish Guards etablerte senere forsvarsstillinger ved Pothus i Saltdal._NEWLINE_De norske soldatene var generelt sett lite kampdyktige. Det gjorde ikke saken lettere at lederen for IR14, major Halfdan Sundlo \xe2\x80\x93 i likhet med sin bror oberst Konrad Sundlo som ledet infanteriregiment 15 (IR15) i Narvik, var medlem av Nasjonal Samling, og var kjent som en tyskvennlig offiser blant sine soldater. I 1943 ble Halfdan Sundslo utnevnt til ordf\xc3\xb8rer i Mosj\xc3\xb8en av Vidkun Quislings andre regjering._NEWLINE_Sent p\xc3\xa5 ettermiddagen den 18. mai 1940 ble Selforsbrua sprengt av den norske motstandsbevegelsen og britiske styrker p\xc3\xa5 retrett nordover. Sprengingen ble gjort for \xc3\xa5 trenere den tyske okkupasjonsmaktens fremmarsj nordover mot Finnmark. Sprengningen skjedde i et tett samarbeid mellom Forsvarssjefen i Helgeland, oberstl\xc3\xb8ytnant Ragnvald Roscher Nielsen, og bataljonsjefen for Scots Guards, T. B. Trappes-Lomax._NEWLINE_\xc3\x98sterrikske soldater fra f\xc3\xb8rste selvstendige kompani i andre bataljon i det 137. gebirgsj\xc3\xa4gerregiment, 2. gebirgsdivisjon, under ledelse av regimentskommand\xc3\xb8r oberst Georg Ritter von Hengl (1897\xe2\x80\x931952), s\xc3\xb8rget for \xc3\xa5 gjenoppbygge en provisorisk pongtongbro samme m\xc3\xa5ned. Dette kompaniet ble landsatt ved Mo i Rana den 4. mai 1940. Den provisoriske Selforsbrua ble brukt under den videre invasjonen nordover. Den 19. mai var bergjegerne p\xc3\xa5 vei til Storforshei. Men der ble ogs\xc3\xa5 Reinforsen bro over Langvass\xc3\xa5ga sprengt om kvelden den 19. mai, mens norske og britiske styrker i mellomtiden hadde trukket seg tilbake til Messingsletta i Dunderlandsdalen._NEWLINE_Det 137. regiment ble grunnlagt den 1. august 1938 i Wehrkreis XVIII innenfor Wehrmacht og omfattet Graz og Innsbruck og de \xc3\xb8sterrikske delstatene Steiermark, K\xc3\xa4rnten, Tirol og Salzburg. Mellom 1941 og 1944 ble regimentet brukt under okkupasjonen av Finnmark, som ledd i det tredje rikes planer om \xc3\xa5 okkupere Russland fra nord (noen ganger omtalt som \xc2\xabden nordlige \xc3\xb8stfronten\xc2\xbb)._NEWLINE_Den andre av regimentets tre bataljoner, ble brukt p\xc3\xa5 Helgeland. Oberstl\xc3\xb8ytnant August Sorko (1891\xe2\x80\x931941) var bataljonsjef i andre bataljon i 1940, og bataljonen kalles derfor ogs\xc3\xa5 uformelt for \xc2\xabSorkobataljonen\xc2\xbb. Disse bergjegerne hadde gjennomg\xc3\xa5tt harde \xc3\xb8velser, og var blitt opptrenet med tanke p\xc3\xa5 \xc3\xa5 delta i angrepet p\xc3\xa5 Ardennene under operasjon \xc2\xabFall Gelb\xc2\xbb (tilfelle gul) i Slaget om Frankrike. Istedet ble de sendt nordover til Nord-Norge._NEWLINE_Georg Ritter von Hengl ledet regimentet fra 24. februar 1940 til 2. mars 1942, alts\xc3\xa5 p\xc3\xa5 det tidspunkt da Selforsbrua ble sprengt. Den 1. april 1942 ble han utnevnt til generalmajor og den 20. april 1942 ble han kommand\xc3\xb8r for hele bergjegerdivisjonen. Den 21. januar 1943 ble han utnevnt til generall\xc3\xb8ytnant og sjef for Gebirgskorps Norwegen og var en sentral skikkelse under okkupasjonen av hele Nord-Norge.\n_START_SECTION_\nEtter krigen\n_START_PARAGRAPH_\nFlytebrua ble brukt frem til den ble revet den 17. mars 1965. Deretter ble en ny bru bygd og er den som st\xc3\xa5r der i dag.'